Voroki ni oti e 16 na yabaki
23 April, 2018, 11:17 am
“Au a se tekivu cici sara e na yabaki 1976 e na noqu matataka na noda vanua, ki na South Pacific Championship, ka a vakayacori mai Niu Kalitonia e na yabaki o ya, ka’u rawata kina na metali koula e na 800 na mita.
“Era lewe levu sara na yaca rogo e na buturara ni veitaucici keimami a cici vata, ia, au a vakadrukai ira kece ka’u a vakarewataka kina na kuila ni noda vanua o Viti e na noqu a liu e na fainala.
Oqori na nona i vakamacala o Ilimo Daku na turaga ni koro ko Nakobo, Tikina ko Korocau e na yasana o Cakaudrove ki na Na i Lalakai e na siga Moniti.
E kaya na turaga oqo ni gauna e liu e dau levu ga na nodra cici, me vaka na tuvatuva e sa vakarautaka mai o Viliame Saulekaleka na nodra dauniveiterenitaki.
e na gauna ni vakaukauwa yago me rawa ni solia vakalevu vei ira na i cegu, ka ni se sega kina na veimataqali i yaya ni tereni, ka ra sa vakayagataka tiko na noda dau cici e na gauna oqo.
“Na bole ga ni yaloqaqa kei na vakararavitaka na noda bula vua na Kalou Bula, keimami dau cibitaka tu e na gauna keimami sa vakarau valataka kina na noda vanua.
“Gauna oqo e ra sa kalougata na i tabagone e ra guta tiko na veitau cici, ka ni sa tu vata na kena parokaramu ni tereni, ka vakakina na kakana me ra kania e na gauna ni tereni, kei na i walewale ni vakaukauwa yago keimami sega ni bau raica e na gauna e liu.
“E liu e vakatau sara ga vei keimami na neimami vakaukauwa yago, ka sega ni yali kina vei keimami na neimami nanuma tiko na noda vanua,” kaya o Daku.
Tomana ni yabaki 1978 e a matataka talega na noda vanua e na veitaucici na 800 na mita ka a la’ki vakayacori sara ki Tahiti, ka mani rawata mai kina na metali siliva.
Kuria ni yabaki talega o ya e a vakaitavi talega kina e na veitaucici ni cicivaki kau (men’s relay 4 x 400) ka ratou rawata talega kina na metali koula.
E kaya o Daku ni yabaki o ya e ratou a cici vata kina kei Laitia Lewanavanua, Taitusi Bunawa kei Taniela Racule, e na veitau cicivaki kau. Tomana o Daku ni yabaki 1979 e a vakayacori kina na veitaucici e na noda vanua ka a vakacaca sara ga kina e dua na cauravou ka jabeni tu e na Pasifika, na yacana o Alan Lazar.
“Na cauravou oqo e cauravou ni Varanise, ka matataki Niu Kalitonia tiko mai e na yabaki o ya.
“E sa rawata rawa tiko mai e lima na koula e na veitaucici e na fainala, ka sa nanuma sara tu ga o tubuna qo, ni na rawata na i ka 6 ni nona koula e na 800 na mita.
“Ia, e a kani rarawa ka dreve na nona i naki, ka ni a vakadrukai koya na cauravou ni Nakobo oqo e na fainala ni 800 na mita,” kaya o Daku. Sa dua na ka na levu ni nona rarawa, ka uru vakadua na nona kuila ni vakateqateqa e na gauna e sa cawadru mai kina e ligana na i ka 6 ni nona koula.
Tomana ni o ya e bau dua toka na i tukutuku ni veigauna ka rogolevu sara ga kina na noda vanua e na nona druka na dau cici ni Varanise o Alan Lazar.
Kuria o Daku ni ratou a taura talega na metali koula e na cicivaki kau (men’s relay 4 x 400) e na yabaki o ya, ka ratou nona lewe ni timi kina o Taniela Racule, Mosese Waqainabete vata kei Jo Logavatu. E kaya na turaga yabaki 64 oqo ni i sausau e ratou e tekia e na yabaki 1979 e na cicivaki kau e na 400 na mita, e ratou a qai mai voroka o Alex Soqosoqo e na yabaki 1995, ni sa oti vakavinaka e 16 na yabaki. Tomana ni oti na nona veitaucici e sa mai cakacaka tu ga e na Sitoa ni Morisi ena toba mai Walu, ka a qai kama tikoga e na vica na macawa sa oti, ka taura toka kina na i tutu vaka manidia ni bera ni mai vakacegu e na yabaki 2009, ka ni sa yacova mai kina na i ka 55 ni yabaki ni nona bula. Sa nona i vakasala ga o Daku ki vei kemuni na dau cici e na gauna oqo, ni sa sega ni qai dua tale na i ulubale, e na veimataqali i yaya ni tereni ko ni sa donumaka, ia, sa qai vo ga me tiko vei kemuni na i bole nei raboto, a ya na “Veitalia ga na kacabote”.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn